<classify> WAZIRI wa Nishati, Dk Medard Kalemani ameiagiza Mamlaka ya Udhibiti wa Huduma za Nishati na Maji Ewura, kuangalia upya gharama za umeme zinazotozwa na wazalishaji binafsi wa umeme kwa wananchi ili kuwa na muongozo wa pamoja badala ya kila mzalishaji kutoza gharama yake.Aliyasema hayo Dodoma wakati wa kikao chake na waendelezaji wa miradi midogo ya umeme wanaonufaika na ruzuku ya Mfuko wa Nishati Vijijini ulio chini ya Wakala wa Nishati Vijijini REA.Suala la gharama za matumizi ya umeme wanazotozwa wananchi lazima Ewura mpitie upya na kuweka mwongozo, mfano kuna wananchi waliopo vijijini wanatozwa Sh 750 kwa uniti moja badala ya Sh 100 na unaweza kuta gharama anazotoza mzalishaji wa umeme jua wa eneo moja zinatofautiana na mzalishaji wa umeme jua wa eneo jingine, alisema Dk Kalemani.Alisema kazi ya kujadili bei za umeme ishirikishe pia watendaji wa Shirika la Umeme Tanzania Tanesco na REA na kueleza kuwa kama kuna sababu za msingi zinazosababisha wazalishaji hao wa umeme kutofautiana katika utozaji wa bei za umeme, ziwekwe wazi kwa serikali.Aidha, aliwaeleza wazalishaji hao wa umeme kuhusu msimamo wa serikali wa kuunganisha umeme vijijini kwa gharama ya Sh 27,000 tu kwani kuna wananchi wamekuwa wakilalamika kutozwa gharama kubwa.Dk Kalemani amewakumbusha kuzingatia gharama hiyo ya serikali baada ya wazalishaji hao kutaja gharama za uunganishaji umeme wanazotoza katika maeneo tofauti, ambako sehemu nyingine wananchi wanatozwa Sh 40,000 au Sh 150,000 au Sh 50,000 na sehemu nyingine wanaunganishwa kwa kukatwa katika bili za umeme.Katika kikao hicho, wazalishaji hao wameeleza kuhusu utekelezaji wa kazi ya kuunganishia umeme wananchi, ambako waziri aliwapongeza kwa kazi hiyo ambayo imewezesha wateja zaidi ya 10,000 kuunganishwa na umeme na vijiji zaidi ya 40 kusambaziwa umeme.Hata hivyo, Dk Kalemani amewataka kukamilisha kazi ya usambazaji umeme kwa maeneo waliyopangiwa ifikapo Juni 2019, na kuwataka mameneja wa Tanesco kuhakikisha wanasimamia pia miradi hiyo badala ya kusimamia miradi ya serikali pekee ili kuhakikisha inafanyika kwa ufanisi.Kikao hicho kimehudhuriwa na watendaji wa Wizara ya Nishati, REA na Tanesco wakiongozwa na Mkurugenzi wa Utawala na Rasimaliwatu, Raphael Nombo ambaye amemwakilisha Katibu Mkuu wa Wizara ya Nishati.  <topic>: kitaifa 